פירוש נוסף ערך זה עוסק במושב בדרום השרון. אם התכוונתם לכפר נוער, ראו עדנים (כפר נוער).

**עֲדָנִים** הוא מושב עובדים המשויך לתנועת המושבים באזור דרום השרון. המושב נמצא מדרום מזרח לעיר הוד השרון בשטח השיפוט של מועצה אזורית דרום השרון.

היסטוריה
--------

המושב הוקם בשנת 1950, בחלקו על אדמות הכפר הערבי ביאר עדס, שתושביו ברחו ונטשו אותו במהלך מלחמת העצמאות ובחלקו על אדמות הקרן הקיימת לישראל.

המושב נקרא תחילה "ירקונה הרחבה" ורק לאחר מספר חודשים הוחלף השם ל"עדנים". השם סמלי ומבוסס על הפסוק "ירוויון מדשן ביתך ונחל עדניך תשקם" (ספר תהילים, פרק ל"ו, פסוק ט'). תחילתו של המושב בשנת 1949 כהרחבה למושב ירקונה הסמוך. כעבור שנה הפך המקום למושב בעל מעמד עצמאי. המייסדים היו 27 משפחות צעירות, עולים חדשים ניצולי שואה מפולין, רומניה וצברים ילידי הארץ שהתגוררו בפחונים במקום עד שנבנו בתי הקבע.

עדנים כיום
----------

שטח המושב כ-1,850 דונם, מספר התושבים כ-500 נפש, ענפי משק עיקריים הם גידולי שדה, מטעים, ירקות (בעיקר ירקות שורש), פרדס, לול פטימים ודיר.
את המושב חוצה מצפון לדרום נחל הדס, שמוצאו במזרח הוד השרון והוא מתמזג עם נחל הירקון בסמוך לצומת ירקון מדרום. בנוסף למושב גבול טבעי נוסף, נחל קנה שהתוואי שלו מדרום למושב. הרחוב היחיד במושב ללא שם הוא רחוב משותף עם הוד השרון, רחוב הרקון בשכונת נווה נאמן.

כיום במושב 47 משקים חקלאיים (נחלות) ועוד 47 בתים בשכונת ההרחבה שהוקמה באמצע שנות התשעים של המאה ה-20. בעדנים קיימים שני "משקי עזר" בבעלות האגודה השיתופית. בנוסף במושב מועדון נוער פעיל, גן ילדים ושתי מזכירויות לוועד התושבים המקומי ולוועד האגודה החקלאית. וכן מגרש ספורט משולב (כדורסל/טניס), גינות ציבוריות וגן משחקים ושעשועים הפתוחים לקהל הרחב. על אדמות המושב ניצבת טחנת הקמח טחנת אבו רבאח.
בחודש דצמבר 2023 התקבלה תכנית תב"ע חדשה למושב, במסגרתה בנחלות מהוונות ניתן יהיה לבנות 4 בתים, בנייה של מבני משק בשטחי האגודה, שטחי מסחר ציבוריים ועוד. מדובר בתכנית שהעת מימושה יש בה יכולת להצעיר את המושב ולהגדיל את האוכלוסייה בשני שלישים. 
במרכז המושב פועלת "עגלת קפה" המושכת אליה מבקרים רבים מחוץ למושב.

### אגודת מושב עדנים

האגודה החקלאית במושב עדנים היא אגודה שיתופית המאגדת את כל בעלי הנחלות במושב. האגודה גם מספקת את רוב תצרוכת מי השתייה של המושב. מקור המים בבאר הנמצאת בטבורו של המושב. מי השתייה הנשאבים ומופקים מבאר המושב הם באיכות גבוהה ומספקים את כל הצריכה המקומית לשתייה ולהשקיה חקלאית.
בנוסף האגודה פועלת לשינוי תב"ע המושב כך שתותר בניה של ארבעה בתים במשקים ובנוסף לפועלת האגודה להקמת מרכז לוגיסטי באזור תעסוקה.

### פעילות חברה וקהילה

בעדנים מתקיימת פעילות חברתית-קהילתית ענפה לילדים, נוער ומבוגרים, במסגרתה נערכות מסיבות בחגי ישראל, פעולות נוער וכן פעילות התנדבותית שונות למטרות חברתיות. בין הבולטים שבאירועים, "קידי מרקט", מרתון עדנים למשפחות, מסיבת שבועות, מסיבת חנוכה, תהלוכת פורים ופורימון לילדים ונשף למבוגרים, נטיעות ט"ו בשבט, "סינמה עדנים" הקרנת סרטים במדשאה המרכזית, ובנוסף התנדבות לנושאי ביטחון המושב.

במושב פעלה עד שנת 2021 חוות קרן אור לבעלי חיים.

הילדים ובני הנוער של המושב לומדים בבית חינוך ירקון ובבית הספר היסודי ממלכתי אהרונוביץ, ששוכנים בקריית המועצה האזורית דרום השרון בנוה ירק.

### תוכנית סיפוח להוד השרון

מושב עדנים נכלל בין 65 היישובים בתוכנית המתאר הארצי 35 (תמ"א 35) שיש להם רחוב משותף עם יישוב עירוני צמוד ועשויים להסתפח ולהיבלע ביישוב העירוני. בנוסף בתמ"א 1–48 עלול גוש המושבים אלישמע, גני עם, ירקונה ועדנים לאבד אלפי דונמים ואף להסתפח אל העיר הוד השרון.

גלריית תמונות
-------------

* הכניסה לעדנים דרך כביש 40הכניסה לעדנים דרך כביש 40
* כיכר המייסדיםכיכר המייסדים
* הסילוהסילו
* רחוב במושברחוב במושב
* טחנת אבו רבאחטחנת אבו רבאח

קישורים חיצוניים
----------------

ויקישיתוף מדיה וקבצים בנושא **עדנים** בוויקישיתוף
* עדנים, באתר מועצה אזורית דרום השרון

הערות שוליים
------------

1. 1 2  אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור 
סוף פברואר 2024 (אומדן), בכל יתר היישובים - לפי טבלה שנתית של למ"ס עבור

סוף 2022.
2. ↑  הנתונים לפי טבלת מדד חברתי כלכלי של למ"ס נכון לשנת 2019
3. ↑  ילקוט הפרסומים 489 (עמ' 1251), ‏31 ביולי, 1956

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  יישובי מועצה אזורית דרום השרון (מחוז המרכז) |
| --- |
| קיבוצים | אייל • גבעת השלושה • חורשים • נחשונים • ניר אליהו • עינת • רמת הכובש |
| מושבים | אלישמע • גבעת ח"ן • גן חיים • גני עם • גת רימון • חגור • ירחיב • ירקונה • כפר מל"ל • כפר מעש • כפר סירקין • מגשימים • נווה ימין • נווה ירק • עדנים • צופית • צור נתן • רמות השבים • שדה ורבורג • שדי חמד |
| יישובים קהילתיים | מתן • נירית • צור יצחק |
| מוסדות | בית ברל |
| 
מפת יישובי המועצה האזורית
מפהמפת היישובים של מועצה אזורית דרום השרוןבאדום - עדניםבירוק - מיקום בניין המועצה
 |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007602454105171

 |